text: Ливърпул надви Атлетико в луд мач с пет гола, дузпа и червен картон – Тема Спорт
  Ливърпул надви Атлетико в луд мач с пет гола, дузпа и червен картон
  19 окт. | 22:11
  Ливърпул продължава с пълен актив в група "В" на Шампионската лига, след като постигна драматична победа с 3:2 над Атлетико Мадрид на "Уанда Метрополитано". Така мърсисайдци взеха реванш за двете загуби от "дюшекчиите" от осминафиналите на Шампионската лига през 2019/20 година. Отборът на Юрген Клоп вече е с единия крак във фазата на елиминациите, тъй като в момента има аванс от пет точки пред Атлетико и Порто. Милан все още е без точка.
  Двубоят се превърна в истински трилър. Гостите поведоха набързо с 2:0 до 13-ата минута след голове на Мохамед Салах (8′) и Наби Кейта (13′). Антоан Гризман (20′, 34′) изравни още до почивката с две попадения на своята сметка.
  Французинът обаче остави отбора си с човек по-малко в 52-рата минута заради опасна, макар и неволна, игра срещу Фирмино.
  Мохамед Салах изведе отново мърсисайдци напред в 76-ата минута, когато реализира дузпа, а драмата стана пълна няколко минути след това, тъй като главният рефер Даниел Зиберт първо отсъди 11-метров наказателен удар в полза на Атлетико, но след намесата на ВАР отмени решението си.
  0:1! Гол за Ливърпул! Още в 5-ата минута гостите поведоха! Попадението дойде след индивидуален пробив от дясното крило на Мохамед Салах, след който стреля опасно. Джеймс Милнър хитро подложи крака си и топката влетя неспасяемо в долния десен ъгъл на Облак!
  0:2! Гол за Ливърпул! Наби Кейта увеличи преднината на "мърсисайдци" в 13-ата минута след страхотна тупалка извън наказателното поле!
  1:2! Гол за Атлетико Мадрид! След заучено положение от корнер Лемар получи почти на аутлинията и навлезе в пеналта, за да намери Коке пред наказателното поле. Испанецът отправи топката към вратата, а на няколко метра от нея, Гризман успя да играе с коженото кълбо и да го вкара в мрежата. Попадението бе прегледано с ВАР за евентуална засада, но такава нямаше и попадението бе признато.
  В 28-ата минута Гризман имаше страхотен шанс да изравни, след като получи чудесно извеждащо подаване от Де Паул. Французинът е измъкна от засадата и излезе очи в очи с Алисон. Бразилецът обаче запази хладнокръвие и направи много важно спасяване.
  2:2 Гол за Атлетико Мадрид! Гризман отново бе в прегръдките на своите съотборници. Жоао Феликс свърши по-трудната работа, преодолявайки цели четирима играчи на мърсисайдци, за да подаде на френския си съотборник пред наказателното поле. Гризман пое с едно докосване, насочвайки топката между централните бранители на гостите, напредна в пеналта и с левия крак прати топката в далечния ъгъл на вратата за 2:2.
  На почивката Клоп направи логичната смяна и пусна в игра Фабиньо, който замени Кейта, който се представи много слабо въпреки страхотния си гол. Хименес пък замени Кондогбия в състава на "дюшекчиите".
  Червен картон за Атлетико Мадрид! В 53-тата минута героят за домакините до момента Антоан Гризман получи директен червен картон за това, че вдигна високо крака си и с бутоните посрещна лицето на Роберто Фирмино.
  2:3! Гол за Ливърпул! В 76-ата минута Ливърпул стигна до дузпа, след като Ермосо умишлено събори Диого Жота в наказателното поле. Въпреки сериозните протести на играчите на домакините, реферът от Германия бе категоричен, посочвайки бялата точка. С изпълнението на дузпата се нагърби Мохамед Салах, който бе повече от хладнокръвен и реализира дежурния си гол за "червените".
  Атлетико Мадрид: 1. Ян Облак – 23. Кийрън Трипиър, 18. Фелипе, 4. Жофри Кондогбия, 22. Марио Ермосо – 11. Тома Лемар, 5. Родриго де Паул, 6. Коке (к), 21. Яник Ферейра Караско – 8. Антоан Гризман, 7. Жоао Феликс
  Резерви: 1. Бенжамен Лекомт, 2. Хосе Хименес, 9. Луис Суарес, 10. Анхел Кореа, 12. Ренан Лоди, 14. Маркос Йоренте, 16. Ектор Ерера, 19. Матеуш Куня, 24. Шиме Върсалко
  Ливърпул: 1. Алисон, 66. Трент Александър-Арнолд, 32. Жоел Матип, 4. Върджил ван Дайк, 26. Анди Робъртсън – 8. Наби Кейта, 14. Джордан Хендерсън (к), 7. Джеймс Милнър, 11. Мохамед Салах, 9. Роберто Фирмино, 10. Садио Мане
  Резерви: 13. Адриан, 62. Каомин Келехер, 3. Фабиньо, 5. Ибрахима Конате, 12. Джо Гомес, 15. Алекс Окслейд-Чембърлейн, 18. Такуми Минамино, 20. Диого Жота, 21. Костас Цимикас, 27. Дивок Ориги, 47. Нат Филипс, 76. Неко Уилямс